<classify> MKUU wa Wilaya ya Bariadi mkoani Simiyu, Festo Kiswaga ametoa muda wa saba kwa watumishi wote 137 wa Hospitali ya Wilaya ya Bariadi Somanda, kuhakikisha wananunua mashine ya kupima magonjwa ya ndani na kutambua taarifa za mwili wa binadamu Ultrasound, ambayo iliibiwa hospitalini humo katika mazingira ya kutatanisha.Mkuu huyo alitoa agizo hilo jana katika kikao chake na watumishi wote wa hospitali hiyo, ambapo alitoa siku saba kwa watumishi wote kuchanga kulingana na kiwango cha mshahara kwa kila mtumishi ili kuhakikisha wananunua mashine hiyo.Kikao hicho ambacho kilifanyika katika ukumbi wa hospitali hiyo, Kiswaga alimtaka Mganga Mkuu wa halmashuari hiyo, Mike Mabimbi, Mkurugenzi wa Halmashuari hiyo, Merkzedeck Humbe kuhakikisha siku hizo zikipita wanampelekea mashine hiyo ofisini kwake. Kwa kuwa mashine hii iliibiwa mchana na ikaibiwa na vifaa vyake vyote, inaonesha kuwa waliohusika ni wataalamu na kwa maana hiyo watumishi wote 137 wa hospitali hii mnahusika na wizi huu, hivyo nyie ni watuhumiwa wa kwanza wa wizi huu.Kila mmoja kuanzia kwa Mganga Mkuu wa halmashuari mtachangia kulingana na kila mtu na mshahara wake, nataka ndani ya siku saba nikabidhiwe hiyo mashine, ambaye atagoma kuchangia huyo itakuwa halali yangu, aliongeza Kiswaga.Mbali uamuzi huo, Mkuu huyo wa wilaya alisema kuwa watumishi 17 ambao walikamatwa na polisi kwa ajili ya uchunguzi, kesi yao itaendelea kufanyiwa kazi, huku akimtaka Mkuu wa Polisi Wilaya OCD kukamilisha uchunguzi haraka dhidi yao na hatua zaidi ziweze kuchukuliwa.Aidha, Kiswaga alimtaka Ofisa Utumishi wa halmashauri hiyo kuorodhesha majina yote ya watumishi hao kwenye karatasi, kisha kumpatia kwa ajili ya kuangalia nani atakaidi kuchanga ili kununua mashine hiyo.Alisema kuwa tabia ya wizi katika hospitali hiyo, imekuwa sugu ambapo wahusika wakuu wamekuwa watumishi wake, hali ambayo alieleza hawezi kuivumilia kama kiongozi wa wilaya.Si mara ya kwanza kutokea wizi kwenye hospitali hii, mlihusika na wizi wa darubini ambapo baadaye ilipatikana ikiwa juu ya mti imeninginizwa, mkaiba tena mashine ya kufulia nguo ambayo mpaka sasa haijapatikana na leo tena ultrasound, hii haiwezekani na wala haikubaliki, aliongeza Kiswaga.Mganga Mkuu wa Halmashauri, Mike Mabimbi alisema mashine hiyo iliibwa Agosti 5, mwaka huu mchana kwenye Wodi ya Wajawazito hospitalini hapo. Mabimbi alisema kuwa baada ya kupata taarifa za wizi huo, walitoa taarifa polisi, ambapo watumishi 17 walikamatwa na wamehojiwa.  <topic>: kitaifa 